Прыемна ўразіў экспертаў і дзесяцікласнік гродзенскай школы № 34 Арсень Коласаў, які стварыў прататып біяморфнага робата, што паўтарае лакаматорныя рухі жывых арганізмаў, тэхнічна паўтарыў вынайдзеныя самой прыродай спосабы рухацца. “Чалавек для перамяшчэння прыдумаў кола, але гэта штучны спосаб, — тлумачыць Арсень. — Жывёлы ў прыродзе перамяшчаюцца з дапамогай крылаў, ног, плаўнікоў, і таму для іх практычна няма непраходных месцаў. Я хацеў стварыць робата, які паўтарае рухі каня, які хутка бегае, горнага казла, які лоўка карабкаецца, гепарда, які далёка скача, вадамера, які ўмее слізгаць па вадзе, — у залежнасці ад праграмы перамяшчэння”.